CELEX: 32021R1701
Language: sk
Date: 2021-09-21 00:00:00
Title: Nariadenie Európskeho parlamentu a Rady (EÚ) 2021/1701 z 21. septembra 2021, ktorým sa mení nariadenie (EÚ) 2020/2222 s cieľom predĺžiť obdobie platnosti bezpečnostných osvedčení a licencií železničných podnikov pôsobiacich v pevnom spojení cez Lamanšský prieliv (Text s významom pre EHP)

24.9.2021   
               
               
                  SK
               
               
                  Úradný vestník Európskej únie
               
               
                  L 339/1
               
            
         NARIADENIE EURÓPSKEHO PARLAMENTU A RADY (EÚ) 2021/1701
         z 21. septembra 2021,
         ktorým sa mení nariadenie (EÚ) 2020/2222 s cieľom predĺžiť obdobie platnosti bezpečnostných osvedčení a licencií železničných podnikov pôsobiacich v pevnom spojení cez Lamanšský prieliv
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 ods. 1,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         po porade s Európskym hospodárskym a sociálnym výborom,
         po porade s Výborom regiónov,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     S cieľom zabezpečiť prepojenie medzi Úniou a Spojeným kráľovstvom Veľkej Británie a Severného Írska (ďalej len „Spojené kráľovstvo“) po skončení prechodného obdobia uvedeného v článku 126 Dohody o vystúpení Spojeného kráľovstva z Európskej únie a Európskeho spoločenstva pre atómovú energiu (2), ako aj kontinuitu prevádzky železničných podnikov usadených a licencovaných v Spojenom kráľovstve, ktoré pôsobia v pevnom spojení cez Lamanšský prieliv, sa nariadením Európskeho parlamentu a Rady (EÚ) 2020/2222 (3) predĺžilo do 30. septembra 2021 obdobie platnosti licencií vydaných Spojeným kráľovstvom podľa smernice Európskeho parlamentu a Rady 2012/34/EÚ (4) železničným podnikom usadeným na jeho území, ako aj obdobie platnosti bezpečnostných osvedčení vydaných týmto podnikom podľa smernice Európskeho parlamentu a Rady 2004/49/ES (5) medzivládnou komisiou zriadenou podľa článku 10 Dohody medzi Spojeným kráľovstvom Veľkej Británie a Severného Írska a Francúzskou republikou týkajúcej sa výstavby a prevádzky pevného spojenia cez Lamanšský prieliv prostredníctvom súkromných koncesionárov, podpísanej v Canterbury 12. februára 1986 (ďalej len „Dohoda z Canterbury“).
                  
               
                     (2)
                  
                  
                     Rozhodnutím Európskeho parlamentu a Rady (EÚ) 2020/1531 (6) sa Francúzsko a Spojené kráľovstvo splnomocňujú uzavrieť medzinárodnú dohodu, ktorou sa dopĺňa Dohoda z Canterbury, pokiaľ ide o uplatňovanie pravidiel o bezpečnosti železníc v rámci pevného spojenia cez Lamanšský prieliv. Uvedená dohoda sa však ešte neuzavrela a je pravdepodobné, že ani v dohľadnom čase nedôjde k jej uzavretiu.
                  
               
                     (3)
                  
                  
                     Za týchto okolností Francúzsko dojednalo so Spojeným kráľovstvom cezhraničnú dohodu podľa článku 14 smernice 2012/34/EÚ týkajúcu sa bezpečnostných osvedčení. Francúzsko už dojednalo takúto dohodu v súvislosti s licenciami železničných podnikov, ako to bolo oznámené Komisii 1. júna 2021 a schválené Komisiou 20. augusta 2021. Očakáva sa, že vnútorné postupy, ktoré sa podľa právnych predpisov Francúzska a Spojeného kráľovstva vyžadujú na predbežné vykonávanie alebo nadobudnutie platnosti uvedených dohôd, budú trvať šesť mesiacov od uplynutia platnosti opatrení stanovených v nariadení (EÚ) 2020/2222, teda od 30. septembra 2021.
                  
               
                     (4)
                  
                  
                     Pokiaľ sa obdobie platnosti licencií a bezpečnostných osvedčení nepredĺži tak, aby sa mohla dojednať cezhraničná dohoda týkajúca sa bezpečnostných osvedčení, s výhradou posúdení, ktoré sa majú vykonať, a vykonávacieho rozhodnutia, ktoré má Komisia prijať podľa článku 14 smernice 2012/34/EÚ, a aby sa mohla predbežne vykonávať alebo uzavrieť cezhraničná dohoda týkajúca sa bezpečnostných osvedčení a cezhraničná dohoda týkajúca sa licencií, prevádzka dotknutých železničných podnikov v pevnom spojení cez Lamanšský prieliv sa 30. septembra 2021 pozastaví. To by spôsobilo výrazné narušenie osobnej a nákladnej dopravy medzi Úniou a Spojeným kráľovstvom.
                  
               
                     (5)
                  
                  
                     Preto je v záujme Únie predĺžiť obdobie platnosti uvedených osvedčení a licencií do 31. marca 2022 zmenou nariadenia (EÚ) 2020/2222.
                  
               
                     (6)
                  
                  
                     Vzhľadom na naliehavosť, ktorú vyvoláva uplynutie platnosti opatrení stanovených v nariadení (EÚ) 2020/2222, sa považuje za vhodné stanoviť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii, Zmluve o fungovaní Európskej únie a k Zmluve o založení Európskeho spoločenstva pre atómovú energiu.
                  
               
                     (7)
                  
                  
                     Keďže cieľ tohto nariadenia, a to predĺženie obdobia platnosti bezpečnostných osvedčení a licencií železničných podnikov pôsobiacich v pevnom spojení cez Lamanšský prieliv aj po skončení prechodného obdobia, nie je možné uspokojivo dosiahnuť na úrovni členských štátov, ale z dôvodu jeho rozsahu a dôsledkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
                  
               
                     (8)
                  
                  
                     S cieľom umožniť okamžité uplatňovanie opatrení stanovených v tomto nariadení by toto nariadenie malo nadobudnúť účinnosť z dôvodu naliehavosti dňom nasledujúcim po jeho uverejnení v Úradnom vestníku Európskej únie,
                  
               PRIJALI TOTO NARIADENIE:
         
            Článok 1
            Nariadenie (EÚ) 2020/2222 sa mení takto:
            
                        1.
                     
                     
                        Článok 3 sa mení takto:
                        
                                    a)
                                 
                                 
                                    v odseku 2 sa prvá veta nahrádza takto:
                                    
                                       „2.   Bezpečnostné osvedčenia uvedené v článku 1 ods. 2 písm. b) zostávajú v platnosti počas obdobia pätnástich mesiacov odo dňa začatia uplatňovania tohto nariadenia.“;
                                    
                                 
                              
                                    b)
                                 
                                 
                                    v odseku 3 sa prvá veta nahrádza takto:
                                    
                                       „3.   Licencie uvedené v článku 1 ods. 2 písm. c) zostávajú v platnosti počas obdobia pätnástich mesiacov odo dňa začatia uplatňovania tohto nariadenia.“
                                    
                                 
                              
                  
                        2.
                     
                     
                        V článku 8 sa odsek 3 nahrádza takto:
                        
                           „3.   Toto nariadenie sa prestane uplatňovať 31. marca 2022.“
                        
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. septembra 2021
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               G. DOVŽAN
            
         
         
            (1)  Pozícia Európskeho parlamentu z 15. septembra 2021 (zatiaľ neuverejnená v úradnom vestníku) a rozhodnutie Rady z 21. septembra 2021.
         
            (2)  Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 7).
         
            (3)  Nariadenie Európskeho parlamentu a Rady (EÚ) 2020/2222 z 23. decembra 2020 o určitých aspektoch železničnej bezpečnosti a prepojenosti, pokiaľ ide o cezhraničnú infraštruktúru spájajúcu Úniu a Spojené kráľovstvo prostredníctvom pevného spojenia cez Lamanšský prieliv (Ú. v. EÚ L 437, 28.12.2020, s. 43).
         
            (4)  Smernica Európskeho parlamentu a Rady 2012/34/EÚ z 21. novembra 2012, ktorou sa zriaďuje jednotný európsky železničný priestor (Ú. v. EÚ L 343, 14.12.2012, s. 32).
         
            (5)  Smernica Európskeho parlamentu a Rady 2004/49/ES z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernici 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc) (Ú. v. EÚ L 164, 30.4.2004, s. 44).
         
            (6)  Rozhodnutie Európskeho parlamentu a Rady (EÚ) 2020/1531 z 21. októbra 2020, ktorým sa Francúzsko splnomocňuje vyrokovať, podpísať a uzavrieť medzinárodnú dohodu, ktorou sa dopĺňa Dohoda medzi Francúzskom a Spojeným kráľovstvom Veľkej Británie a Severného Írska týkajúca sa výstavby a prevádzky pevného spojenia cez Lamanšský prieliv prostredníctvom súkromných koncesionárov (Ú. v. EÚ L 352, 22.10.2020, s. 4).